वसुदेव जी ने कंस को समझाने का बहुत प्रयास किया, किन्तु वह क्रूर अन्यायी तो अपने संकल्प पर अड़ा था।. उसका हठ देखकर वसुदेव जी सोचने लगे कि बुद्धिमान व्यक्ति को अपनी बुद्धि-कौशल से अंतिम क्षण तक मृत्यु को टालने का प्रयास करना चाहिए। .इस समय जिस प्रकार भी देवकी के प्राणों की रक्षा हो वही उपाय करना उचित होगा। इस भांति मनमे विचार कर उन्होंने कंस से कहा-" महाराज! देवकी के हाथों तो आपकी मृत्यु होगी नहीं। उससे तो आपको कोई भय है ही नहीं। आकाशवाणी के अनुसार आपकी मृत्यु देवकी के आठवें पुत्र से होगी। किन्तु मैंने निश्चय किया है कि देवकी के गर्भ से उत्पन्न सभी पुत्र आपको सौप दूंगा। यह मेरा वचन है। अब आपको चिंतित और भयभीत होने का कोई कारण नहीं है।" वसुदेव की यह बात कंस ने मान ली और देवकी का वध नहीं किया। वह उदास मन से अपने महल को लौट गया। वसुदेव जी भी देवकी के साथ अपने घर चले गए।